KIRJALLINEN KYSYMYS E-0705/01 esittäjä(t): Erik Meijer (GUE/NGL) komissiolle. Euron tunnuskuvion samankaltaisuus Thomas Cook -yhtiön tunnuskuvion kanssa ja tähän liittyen jätetty 25 miljoonan Englannin punnan korvauspyyntö.



Virallinen lehti nro 340 E , 04/12/2001 s. 0074 - 0075



KIRJALLINEN KYSYMYS E-0705/01 esittäjä(t): Erik Meijer (GUE/NGL) komissiolle (8. maaliskuuta 2001) Aihe: Euron tunnuskuvion samankaltaisuus Thomas Cook -yhtiön tunnuskuvion kanssa ja tähän liittyen jätetty 25 miljoonan Englannin punnan korvauspyyntö 1. Onko komissio tietoinen alankomaisen päivälehden NRC Handelsbladin lauantaina 3. helmikuuta 2001 julkaistusta artikkelista, jonka otsakkeena oli Euro tulee maksamaan Brysselille puntia? 2. Onko komissio tietoinen artiklassa mainitusta ongelmasta eli siitä, että euron ja englantilaisyritys Thomas Cookin tunnuskuviot muistuttavat toisiaan? Thomas Cookin mukaan heidän tunnuskuvionsa rekisteröitiin jo vuonna 1993. 3. Tutkittiinko ennalta, onko olemassa muita, euron tunnuskuviota muistuttavia ja rekisteröityjä tunnuskuvioita? Jos näin on, mitkä olivat tutkimusten tulokset? Mikä on komission tulkinta näistä tuloksista? 4. Mitä mieltä komissio on NRC Handelsbladin artikkelista mainitusta Thomas Cookin kannasta, jonka mukaan yrityksen oman tunnuskuvion ja euron tunnuskuvion () samankaltaisuus tulee johtamaan siihen, että yrityksen tunnuskuvio menettää merkityksensä? 5. Thomas Cookin johto on ilmoittanut, että tätä ongelmaa on pyritty ratkaisemaan komission kanssa jo vuodesta 1998. Voiko komissio vahvistaa tämän? 6. Mitä mieltä komissio on Thomas Cookin johdon lausunnosta, jonka mukaan komissio ei koskaan ottanut yrityksen esiin tuomaa ongelmaa vakavasti? Mikä on tämän syynä? 7. Onko Thomas Cook tiedottanut komissiolle (artikkelissa mainitusta) mahdollisesta 25 miljoonan punnan korvausvaatimuksesta? 8. Voiko komissio vahvistaa, että Thomas Cook on asettanut määräajan, johon mennessä komission on annettava vastaus, ja että yritys on ilmoittanut, että jos komissio ei anna vastausta, korvausvaatimus jätetään helmikuun lopussa oikeuden käsiteltäväksi? 9. Katsooko komissio, että oikeuskäsittely saattaa kestää pitkään? 10. Katsooko komissiokin, että ei voida sulkea pois sitä mahdollisuutta, että tällä saattaa olla vaikutusta euron käyttöönoton suunnitellun ajankohdan suhteen? 11. Onko komissio valmis tekemään yhdessä 12:n asianomaisen jäsenvaltion kanssa varasuunnitelman tällä hetkellä olemassa olevien rahayksiköiden säilyttämiseksi toistaiseksi, jos ongelma saa sellaisia ulottuvuuksia, että suunniteltua euron käyttöönottopäivää, 1. tammikuuta 2002, joudutaan siirtämään? 12. Tuleeko komissio tiedottamaan Euroopan parlamentille tästä asiasta ja komission toimista? 13. Mikä on komission reaktio Thomas Cookin esittämään 25 miljoonan punnan korvausvaatimuksen suhteen? 14. Katsooko komissiokin, että on estettävä komission ajautuminen sellaiseen tilanteeseen, jossa sen on maksettava pyydetty summa, joka otetaan siis eurooppalaisilta veronmaksajilta, hyvikkeenä suurempien ongelmien välttämiseksi? Pedro Solbes Miran komission puolesta antama vastaus (15. kesäkuuta 2001) Komissio on tietoinen Thomas Cookin aloittamista euron merkkiin liittyvistä toimista. Koska koko asia on yhteisöjen ensimmäisen asteen tuomioistuimen käsittelyssä, komissio ei voi antaa siitä kirjallisia eikä suullisia lausuntoja. Komissio katsoo kuitenkin, että tilanne ei voi vaikuttaa euron käyttöönoton ajankohtaan.